Nkandla word toeriste-aantreklikheidNkandla Hierdie berig is nie die waarheid nie. Maroela Media het die sommer vir die lekkerkry as deel van Aprilgekkedag opgelaai om ons lesers om die bos te probeer lei. Pres. Jacob Zuma se privaatwoning in Nkandla, KwaZulu-Natal, gaan binnekort as ŉ toeriste-aantreklikheid gebruik word. Die presidensie het Dinsdag aangekondig dat toeriste binnekort by dié luukse landgoed toegelaat sal word. “Belastingbetalers se geld is aangewend om Nkandla te bou, en dit is net regverdig dat die publiek ook daarvan gebruik kan maak,” het ŉ woordvoerder vir die presidensie aan Maroela Media gesê. Die publiek kan uitsien om in die swembad, ŉ sogenaamde “brand-swembad” of “firepool” te baljaar, die hoenderhokke te aanskou en ook die badkamer met sy luukse stort te besigtig. “Lande soos Frankryk en Engeland maak groot wins uit paleise wat deur toeriste besoek word. Suid-Afrika het nou sy eie Nkandla-paleis,” het die presidensie op 1 April aangekondig.